Rapport mill-Kummissjoni lill-Parlament Ewropew u l-Kunsill - Ir-rapport tal-Kummissjoni fuq is-segwitu tal-ħlasijiet ta' l-2002 /* KUMM/2004/0648 finali */





RAPPORT MILL-KUMMISSJONI LILL-PARLAMENT EWROPEW U L-KUNSILL - Ir-rapport tal-Kummissjoni fuq is-segwitu tal-ħlasijiet ta' l-2002 PREAMBOLU Skond l-Artikolu 276 tat-Trattat tal-KE u l-Artikolu 180b tal- KEEA il-"Kummissjoni għandha tieħu l-passi kollha adattati biex taġixxi skond l-osservazzjonijiet fid-deċiżjonijiet li joħorġu l-ħlas u fuq osservazzjonijiet oħra mill-Parlament Ewropew relatati ma' l-esekuzzjoni tan-nefqa, kif ukoll fuq il-kummenti li jakkumpanjaw ir-rakkomandazzjonijiet fuq il-ħlas adottati mill-Kunsill. Fuq it-talba tal-Parlament Ewropew jew tal-Kunsill, il-Kummissjoni għandha tirrapporta l-miżuri li jkunu ttieħdu fid-dawl ta' dawn l-osservazzjonijiet u tikkummenta b'mod partikolari fuq l-istruzzjonijiet mogħtija lid-dipartimenti li huma responsabbli mill-implimentazzjoni tal-bàġit. Dawn ir-rapporti għandhom jiġu mgħoddija wkoll lill-Qorti ta' l-Awdituri" [1] [1] Ara wkoll l-Artikolu 147 tar-Regolament Finanzjarju Il-Kummissjoni, taġixxi fuq talbiet mill-Kunsill u mill-Parlament, u għalhekk tipproduċi r-Rapport ta' Segwitu, li jirrilata mar-rakkomandazzjoni tal-Kunsill tad-9 ta' Marzu 2004 u r-riżoluzzjonijiet ivvutati mill-Parlament Ewropew tal-21 ta' April 2004. Dan ir-Rapport ta' Segwitu jirrilata ma' Rilaxxi mogħtija għas-sena finanzjarja 2002 [2], kif ukoll mar-riżoluzzjonijiet tal-PE fuq il-"Valutazzjoni ta' l-OLAF", fuq "Il-ġlieda kontra l-frodi u l-protezzjoni ta' l-interessi finanzjarji tal-Komunitajiet" (Mr Bösch jirrapporta) u fuq ir-riżoluzzjoni ta' l-Eurostat tat-22 ta' April 2004. [2] Ir-Rilaxx tàl-Baġit Ġenerali għall-2002, ir-Rilaxx tal-EDF għall-2002, ir-Rilaxx ta' l-Aġenziji għall-2002, ir-Rilaxx tal-KEFA għall-2002 Ir-Rapport ta' Segwitu jiġi ppreżentat lill-Parlament Ewropew, il-Kunsill, u l-Qorti ta' l-Awdituri. Hu jiġbor fil-qosor kull settur jew temi mqajjma mill-Parlament Ewropew u l-Kunsill, l-azzjonijiet li l-Kummissjoni għandha l-ħsieb li tieħu jew li diġa' ħadet kif ukoll ir-rakkomandazzjonijiet li l-Kummissjoni ma tridx jew li ma tistax issegwi. Dan ir-Rapport ta' Segwitu issintetizzat huwa kkumplimentat b'dokument ta' ħidma tal-Kummissjoni li jagħti fid-dettal ir-risposti ta' kull rakkomandazzjoni speċifika kemm tal-Kunsill kif ukoll tal-Parlament. I. RIŻOLUZZJONI TAL-PARLAMENT EWROPEW FUQ IL-BàĠIT ĠENERALI a) Ir-Riforma tal-Kummissjoni Ir-Riforma tal-Kummissjoni bdiet fis-sena 2000 bil-għan li ttejjeb il-kultura tas-servizz tal-Kummissjoni, tidentifika b'mod ċar il-prioritajiet politiċi tal-Kummissjoni, twaqqaf politika moderna tar-riżorsi umani u tagħmel reviżjoni bir-reqqa tas-sistemi dwar it-tmexxija u l-kontroll tal-finanzi tal-Kummissjoni. Tnejn mill-elementi ewlenin fil-proċess tar-Riforma huma r-Regolamenti Finanzjarji ġodda u r-Regolament ta' l-Istaff modernizzati li daħlu rispettivament fis-seħħ fl-1 ta' Jannar 2003 u l-1 ta' Mejju 2004. L-istrumenti kollha ewlenin tar-Riforma huma issa parti mill-funzjoni ta' kuljum tal-Kummissjoni u qed jikkontribwixxu għat-titjib fit-tmexxija tal-Kummissjoni kif ukoll għaż-żieda fir-responsabbilità u t-trasparenza. Il-Kummissjoni taqbel mal-Parlament Ewropew li r-Riforma hija proċess kontinwu li ma jintemx ma' l-adozzjoni tat-testi leġislattivi. Għalhekk ittieħdet nota tajba tar-rakkomandazzjonijiet inklużi fir-riżoluzzjoni tar-rilaxx ta' l-2002 li hi fil-parti l-kbira skond l-idejat ippreżentati. Però, l-Kummissjoni ma taqbilx mal-Parlament Ewropew li issa huwa diga' adattat li jiġu proposti bidliet fl-elementi ewlenin tar-riforma finanzjarja introdotta fir-Regolament Finanzjarju mibdul. Il-Kummissjoni impenjat ruħha biex tagħmel rapport sa l-1 ta' Jannar 2006 fuq l-applikazzjoni tad-dispozizzjonijiet tar-RF l-ġdid u, jekk ikun neċessarju, tissottometti proposti adattati lill-awtorità leġislattiva fil-qafas tar-riviżjoni ta' kull tlett snin kif prevista fl-Artikolu 184. Il-Parlament Ewropew ippropona wkoll bidliet fl-organizazzjoni interna tal-Kummissjoni, li tintegra s-Servizz Intern tal-Verifika fil-Presidenza tal-Kummissjoni. Il-Kummissjoni ħadet nota tajba tal-proposti imma temmen li jiddependi mill-Kummissjoni l-ġdida biex tiddeċiedi. Fost il-kwistjonijiet imqajjma mill-Parlament Ewropew, il-Kummissjoni tixtieq li tenfasizza dan li ġej: (i) Riformi tal-kontabilità Il-modernizazzjoni tas-sistema tal-kontabilità mixja kif suppost. Il-Kummissjoni se tkompli tinforma lill-Parlament Ewropew fuq bażi regolari fuq il-progress li jkun sar. F'dan il-waqt, il-Kummissjoni m'għandiex problemi li timpjega l-istaff adattat. (ii) Kontrolli Nterni Sar progress sinifikattiv, fl-implimentazzjoni ta' l-istandards tal-kontroll intern. Fil-bidu tas-sena 2004, valutazzjoni ta' kemm id-DĠs huma lesti li jimxu skond ir-rekwiżiti tal-linja bażi tal-24 standard uriet li - mid-DGs - 91 fil-mija ta' l-istandards ġew milħuqa fl-aħħar tas-sena 2003 u 8 fil-mija kienu implimentati parzjalment, f'ċerti każijiet fi stadju avanzat. F'dak li jikkonċerna l-effettivita' baqa' ftit xogħol ieħor li għad irid isir. Fil-futur, wieħed irid jiffoka aktar fuq is-sistemi bażi, jivverifika li s-sistemi qed jaħdmu tajjeb fil-prattika u li l-assigurazzjonijiet neċessarji qed jiġu mwettqa . (iii) Ir-Rapporti ta' Attivita' Annwali Il-Kummissjoni taf li d-Dirttorati Ġenerali jridu jsibu bilanċ bejn li jagħmlu dikjarazzjoni li fuq naħa l-waħda tirrifletti l-istampa vera fuq il-kontroll intern, speċjalment fóqsma li qegħdin taħt tmexxija ixxerjata, u fuq fl-istess ħin ma jneħħux it-tifsira mid-dikjarazzjoni. Fir-Rapporti ta' Attivita' Annwali għas-sena 2003, id-DĠs u s-servizzi urew ir-riservazzjonijiet tagħhom billi użaw set standard ta' rekwiżiti minimi biex ikunu jistgħu jkabbru l-komparabbilità tar-riservi. Il-Kummissjoni għamlet għat-tieni darba eżerċizzju ta' peer review, jiġifieri qabel l-iffinalizzar tar-Rapporti ta' Attivita' Annwali, abbozzi ta' riserva jiġu rreveduti minn dawk ta' l-istess rank tagħhom. Dawn iż-żewġ inizjattivi kkontribwixxew għal konsistenza akbar fl-istrateġija. b) L-Uffiċċju Ewropew ta' kontra l-frodi (OLAF) Il-Kummissjoni ħadet nota tar-rimarki tal-Parlament Ewropew li jikkonċernaw il-proposta tal-Kummissjoni (KOM (2004) 103) li temenda r-Regolament (KE) Nru. 1073/1999. Dawn il-kwistjonijiet se jiġu ttrattati fil-kors tad-deliberazzjonijiet ta' l-awtorita' leġislattiva. F'dak li jirrigwarda l-każ speċifiku "Blue Dragon", il-Kummissjoni tfakkar li l-Ombudsman ipproduċa abbozz ta' rakkomandazzjoni li ġġib id-data tas-16 ta' Frar 2004. L-OLAF kien mistoqsi biex jibgħat opinjoni ddettaljata sal-31 ta' Mejju 2004. L-OLAF ittrasmetta r-risposta tiegħu lill-Ombudsman fit-18 ta' Marzu 2004. L-Ombudsman adotta d-deċiżjoni tiegħu fuq il-każ fit-22 ta' Lulju 2004. Huwa kkonkluda li l-OLAF aċċettat l-abbozz tar-rakkomandazzjoni tiegħu wara li eżaminat il-file tagħha u kkunsidrat jekk kienx adattat li terġa' tiftaħ l-inkjesta tagħha jew tiftaħ oħra ġdida. Huwa kkunsidra li d-deċiżjoni ta' l-OLAF li ma terġax tiftaħ l-inkjesta tagħha jew li tiftaħ waħda ġdida bħala raġjonevoli u għalaq il-każ. Finalment, il-Kummissjoni trid tenfasizza li l-każijiet kollha li ġew mill-UCLAF ġew magħluqa. L-OLAF trid tissottometti rapport fuq il-kwistjoni lill-Kumitat ta' Sorveljanza ta' l-OLAF. c) Korruzzjoni Il-Kummissjoni taqbel mal-Parlament Ewropew li l-istrateġiji ta' kontra l-korruzzjoni fil-pajjiżi ta' l-adeżjoni , tal-pajjiżi kandidati u l-Istati Membri għandhom ikunu appoġġjati. Għall-Istati Membri ġodda, diversi miżuri kienu inbdew matul il-fażi ta' qabel is-sħubija. Barra minn hekk, wara t-talba tal-Parlament Ewropew, linja ġdida ta' baġit li tammonta għal 3 miljun EUR ġiet ikkrejata fil-Baġit ta' l-2004 għal appoġġ speċjali lill-NGOs fl-Istati Membri ġodda biex ikunu bħala għassiesa għas-soċjeta ċivili u jikxfu l-prattika korrotta fl-amministrazzjoni pubblika. Il-Parlament Ewropew irrakkomanda li l-NGOs hħandhom jilħqu ċertu standards f'dak li jirrigwarda l-kontabilita' u verifiki kif ukoll trasparenza. Il-Kummissjoni taqbel imma għandha tiftakar li mhix intitolata li tosserva jew tintervjeni fit-tmexxija interna tal-NGOs. Pero', l-NGOs għandhom - bħal benefiċarji l-oħra kollha tal-fondi mill-baġit ġenerali ta' l-Unjoni Ewropea - jissodisfaw ir-rekwiżiti tar-Regolament Finanzjarju. Dan jinkludi inter alia l-obbligazzjoni li jippreżentaw rapporti finali u kontijiet, kif ukoll evidenza ta' l-integrita' tagħhom u , fejn hemm bżonn, l-integrita' tar-rappreżentanti legali tagħhom, ta' qabel l-għoti tal-għotjiet jew kuntratti. d)Tmexxija Maqsuma Il-Kummissjoni taqbel mal-Parlament Ewropew li tmexxija maqsuma hija kwistjoni li jixirqilha - u li diga' llum hija mogħtija - priorità għolja. Però, il-ħafna saffi ta' amministrazzjoni nvoluti flimkien ma differenzi fl-istrutturi amministrattivi fl-Istati Membri jikkumplikaw ix-xogħol biex jiġi żgurat li l-prinċipji ta' tmexxija finanzjarja soda qed jiġu rrispettati. Il-Kummissjoni hija grata lejn il-Parlament Ewropew li jiġbed l-attenzjoni li "l-Istati Membri huma obbligati li jagħmlu l-parti tagħhom fix-xogħol skond il-linji ta' gwida adottati mill-Unjoni." [3] [3] Punt 6 fir-Risoluzzjoni tal-Parlament Ewropew li takkumpanja d-deċiżjoni li tikkonċerna r-rilaxx fir-rigward ta' l-implimentazzjoni tal-bàġit ġenerali ta' l-Unjoni Ewropea għas-sena finanzjarja 2002. Il-Kummissjoni tipprova tiżgura li l-prinċipji bażiċi stabbiliti fit-Trattat u fir-Regolament Finanzjarju - b'mod partikolari il-prinċipju ta' tmexxija finanzjarja soda (Art. 274 KE) - huma integrati fi proposti għall-leġislazzjoni ġdida jew bħala tibdil fil-leġislazzjoni settorali eżistenti. Bla dubju, hija biss l-awtorità leġislattiva li tista' tiżgura li l-prinċipji jinżammu fil-leġislazzjoni finali. Il-Parlament Ewropew saħaq fuq il-bżonn li l-Kummissjoni tpoġġi standards komuni u toffri lill-Istati Membri il-gwida neċessarja. L-istrateġija tal-Kummissjoni biex tiżgura tmexxija finanzjarja soda ġa' ssegwi l-istrateġija li jittwaqfu standards ta' tmexxija komuni bażiċi fl-Istati Membri, tissorvelja kif dawn jiġu applikati u tipprovdi gwida fil-forma ta' manwali u noti ta' prattika. Il-lezzjonijiet mgħalma jittieħdu in konsiderazzjoni fil-leġislazzjoni tal-perjodu l-ġdid. Il-Kummissjoni hija grata lejn l-appoġġ tal-Parlament Ewropew f'dak li jirrigwarda l-użu ta' klawżoli sunset u korrezzjonijiet finanzjarji. Limiti taż-żmien bħal fir-regola li tipprovdi diżimpenn għas-sena n + 2 ġew ippruvati li kienu strumenti effettivi biex jiġu mtejba l-livelli ta' implimentazzjoni u l-Kummissjoni trid għalhekk tipproponi li żżomm u tirrinforza dawn il-klawżoli fil-futur. Korrezzjonijiet finanzjarji u sospensjonijiet ta' ħlasijiet jistgħu jkunu effettivi wkoll biex l-Istati Membri jikkoreġu n-nuqqasijiet fit-tmexxija u għalhekk xorta waħda se jkunu miżmuma. Madankollu, l-Kummissjoni ma taqbilx mal-Parlament Ewropew li Stat Membru għandu jitlef id-dritt tiegħu għall-appoġġ agrikolu mill-Fond ta' Garanzija AGGF jekk ma jimplimentax l-IACS [4]. Il-fatt hu li l-ebda Stat Membru ma jimplimenta totalment l-IACS imma pjuttost xi komponent jista' ma jkunx (totalment) f'postu. F'dan id-dawl, il-Kummissjoni għażlet l-istrateġija li timponi korrezzjonijiet finanzjarji ex-post. L-ammont ta' dawn il-korrezzjonijiet huma marbut mal-livell ta' riskji ta' pagamenti irregolari li jiġu minn nuqqasijiet fl-IACS kif implimentati minn Stat Membru. [4] Punt 13 fir-Risoluzzjoni tal-Parlament Ewropew li takkumpanja d-deċiżjoni li tikkonċerna r-rilaxx fir-rigward ta' l-implimentazzjoni tal-bàġit ġenerali ta' l-Unjoni Ewropea għas-sena finanzjarja 2002. Finalment, il-Kummissjoni tilqa' l-appoġġ tal-Parlament Ewropew biex tapplika l-istrateġija għal verifikar wieħed, li jista' jgħin biex ikkabbar l-effettività ta' l-isforz tal-verifikar globali mill-Kummissjoni u mill-Istati Membri. e) Eurostat Il-Parlament Ewropew qajjem tħassib divers fil-qafas tal-proċedura tar-Rilaxx fuq il-każ ta' l-Eurostat. Il-Kummissjoni kif diġa' qalet f'okkażjonijiet differenti u speċjalment fis-sessjoni plenarja f'April 2004, ħadet il-miżuri neċessarji jew diġa' qed taħdem biex tagħmel dan. Il-Kummissjoni trid ukoll tenfasizza li żammet regolarment lill-Parlament infurmat bis-saħħa tal-Kumitat tal-Kontroll tal-Bàġit tiegħu bil-passi varji tal-proċedura li waslet għal għoti tar-Rilaxx. Huwa partikolarment il-każ meta l-Parlament Ewropew talab li l-Kummissjoni għandha tistabbilixxi protezzjoni kontra l-ħabi ta' informazzjoni kritika jew meta tkun mistoqsija għar-reviżjoni tar-relazzjonijiet bejn l-atturi differenti u l-Kummissarji individwali kif ukoll il-Kulleġġ innifsu fil-funzjoni tal-katina ta' responsabbilita'. Il-Kummissjoni tikkonferma il-valutazzjoni tagħha ppreżentata lill-Parlament Ewropew f'żewġ okkażżjonijiet f'Settembru u Novembru 2003; f'dawn l-okkażjonijiet il-President tal-Kummissjoni rrimarka li l-fatti kollha ewlenin, kif identifikati mir-Rapport tal-Verifika u mill-inkjesti, li ġraw qabel il-mandat tal-Kummissjoni preżenti u qabel ir-Riforma li mpenjat ruħha fiha. Barra minn hekk irrikonoxxa l-problema li jiġi nfurmat il-livell politiku, billi jidentifika r-raġunijiet ta' din is-sitwazzjoni u kkommetta lill-Kummissjoni biex issib soluzzjoni fil-kuntest tal-Pjan ta' Azzjoni li kien adottat mill-Kummissjoni fl-10 ta' Frar 2004. Dan il-Pjan ta' Azzjoni u l-miżuri adottati għandhom l-għan li jagħmlu aktar espliċitu r-regoli eżistenti fuq il-kommunikazzjoni ta' informazzjoni sensittiva u jinsisti għall-informazzjoni attiva. F'dak li jirrigwarda t-talba li ssir evalwazzjoni sħiħa u kompleta bil-miktub sal-31 ta' Lulju 2004 fuq iċ-ċirkustanzi tal-każ ta' l-Eurostat li tinkludi r-rapporti kollha ta' l-OLAF, il-Kummissjoni tikkunsidra li evalwazzjoni ġdida taċ-ċirkulazzjoni defiċjenti ta' l-informazzjoni fil-Kummissjoni m'hiex neċessarja u mhux se jinstabu elementi ġodda. Huwa neċessarju li tiġi żgurat l-implimentazzjoni tal-mekkaniżmi ġodda hija f'postha. F'dak li jirrigwarda t-talbiet indirizzati lill-Kummissjoni biex tiżgura implimentazzjoni sħiħa u bir-reqqa ta' l-azzjonijiet speċifiċi tal-White Paper, ir-riabilitazzjoni tal-whistleblowers jew it-tfassil tar-Rapport ta' Attività Annwali mid-Diretturi Ġenerali li jirrifletti r-responsabbilitajiet tagħhom bħala Uffiċjali li jawtorizzaw, il-Kummissjoni diġa' implimentathom. Madankollu, f'ċertu każijiet, il-Kummissjoni ma setgħetx issegwi t-talbiet tal-Parlament Ewropew, bħala fl-eżempju tal-pubblikazzjoni tar-rapporti ta' l-IAS u l-IAC jew il-kreazzjoni tas-sorveljanza tat-tmexxija ċentrali tas-sistemi tal-kontroll li joperaw fid-dipartimenti individwali. F'dak li jirrigwarda r-reviżjoni tar-Regolament Finanzjarju, il-Kummissjoni ma identifikatx xi nuqqasijiet fir-Regolament Finanzjarju l-ġdid li jista' jesponi l-Bàġit tal-Komunità għal riskju ta' frodi. Jiġri x'jiġri, il-Kummissjoni se tassessja bir-reqqa l-provi ta' frodi (fraud-proofing) tar-regoli finanzjarji fl-ewwel analiżi tar-Regolament Finanzjarju li se ssir fl-2005 skond l-artikolu 184 ta' dan ir-Regolament li jaħseb għal analiżi kull tlett snin. f) Riżorsi Proprji Il-Kummissjoni hi lesta li tissodisfa ħafna mit-talbiet tal-Parlament Ewropew. Għalhekk il-Kummissjoni ppubblikat rapport fuq il-possibilitajiet li tintroduċi rabta aktar diretta bejn dawk li jħallsu t-taxxa u l-bàġit ta' l-UE. F'dak li jirrigwarda s-sistema ta' transitu tal-Komunita', il-Kummissjoni kellha tippreżenta f'Ġunju 2004 servej li juri l-implimentazzjoni tat-38 rakkomandazzjoni magħmula mill-ewwel kumitat temporanju ta' inkjesta fl-1997. Barra minn hekk il-Kummissjoni tkompli tippromwovi it-transizzjoni għall-fażi 3.2 tas-Sistema l-Ġdida Kompjuterizzata ta' Transitu (NCTS) li għandha tidħol fl-Istati Membri kollha sal-31 ta' Diċembru 2005. L-utilità tal-NCTS żdiedet b'mod stabbli kif juru l-figuri trasmessi. Madankollu, il-Kummissjoni tikkunsidra li emenda fil-Kodiċi tal-Kummerċ li tikkonċerna l-bżonn li tiġi mwaqqfa l-prattika li prodotti li huma ddikjarati b'mod inkorret jew b'mod falz ma jiġux involuti fil-proċedura ta' transitu ma tkunx adattata. Inkella, dan jagħmel il-garanti ta' l-operazzjonijiet tal-ġarr responsabbli għal dejn mad-dwana li jkun diġa' weħlu qabel l-operazzjoni tal-ġarr u li jpoġġi f' riskju l-bilanċ tal-leġislazzjoni eżistenti. F'dak li jikkonċerna n-numru ta' staff li huwa rikjest għad-dmirijiet fiżiċi fl-amministrazzjonijiet tad-dwana ta' l-Istati Membri, taħt il-qafas legali preżenti, hija r-responsabbilita' tal-gvernijiet nazzjonali li jistabbilixxu l-istruttura neċessarja u jiżguraw ħaddiema biżżejjed ta' l-amministrazzjonijiet tagħhom. g) Agrikoltura Fuq il-kwistjonijiet ewlenin imqajjma fir-Riżoluzzjoni tal-Parlament, il-Kummissjoni diġa' ħadet jew ippjanat li tieħu azzjonijiet korrettivi. F'dak li jikkonċerna t-twaqqif tar-rati ta' sussidju ta' l-esportazzjoni, dan ġie magħmul fil-kuntest ta' l-implimentazzjoni tal-pjan ta' azzjoni komprensiv tal-Kummissjoni. Madankollu, il-Kummissjoni m'hiex f'pożizzjoni li tissottometti dokumentazzjoni ta' l-informazzjoni magħżula meta kienu qed jittwaqfu r-rati ta' sussidju ta' l-esportazzjoni għax din l-informazzjoni hija wisq kummerċjalment sensittiva biex tinħareġ. Fuq il-pre-finanzjment tar-rifużjonijiet ta' l-esportazzjoni, il-Kummissjoni għamlet analiżi tas-sistema, u ddeċidiet li żżomm il-pre-finanzjament imma tillimita l-iskop ta' l-applikazzjoni tiegħu. L-effettività ta' dawn ir-regoli ġodda se jkunu assesjati qabel ma tittieħed xi deċiżjoni ġdida. L-Iskema taż-Żoni l-Inqas Favoriti (The Less Favoured Areas Scheme) ġiet evalwata fil-kuntest ta' l-evalwazzjoni ex-post tar-Regolament (KE) 950/97 li kien iffinalizzat f'Lulju 2003. Ir-Rapport finali ta' dan l-istudju ġie ppubblikat fuq il-Websajt tal-Kummissjoni [5]. Preżentement il-Kummissjoni qegħda tipprepara evalwazzjoni speċifika fuq l-Iskema taż-Żoni l-Inqas Favoriti (the Less Favoured Areas Scheme) taħt ir-Regolament ta' l-Iżvilupp Rural. Ir-riżultati ta' dan l-istudju jkunu disponibbli tard fl-2005. L-implimentazzjoni effettiva tat-tmexxija, is-sistema ta' kontroll u sanzjonijiet mill-Istati Membri hija assessjata waqt il-verifiki mis-servizzi tal-Kummissjoni. Il-Kummissjoni se tkompli ssegwi din il-kwistjoni, sakemm tara li hu xieraq. [5] Ara paġna: http://europa.eu.int/comm/agriculture/eval/reports/950/index_en.htm h) Fondi strutturali Il-Kummissjoni tinforma regolarment lill-Awtorita' tar-Rilaxx fuq il-miżuri li jkunu ttieħdu għall-implimentazzjoni aħjar tal-bàġit. Il-preparazzjoni tar-Regolamenti tal-Fondi Strutturali li jmiss se tinkorpora l-esperjenzi akkwistati u xi miżuri bħar-regola n + 2 li taċċellera l-implimentazzjoni se jitkomplew bit-titjib meħtieġ jekk ikun hemm il-bżonn. Il-Kummissjoni tikkunsidra li l-mekkaniżmi tas-sanzjonijiet fuq l-Istati Membri għall-estimi tal-bàġit dgħajfa, id-dispożizzjoni tan-noti tas-SAPARD fil-lingwi kollha tal-pajjiżi li se jissieħbu u analiżi ta' kull tliet xhur fuq is-sitwazzjoni f'dak li għandu x'jaqsam ma' l-applikazzjoni tar-regola n + 2 m'humiex adatti. Hija diġa' nfurmat lill-Parlament kull sena fuq l-applikazzjoni attwali tar-regola n + 2 hekk kif il-figuri finali huma magħrufa. Finalment, il-Kummissjoni ixxerred prattiċi tajbin ibbażati fuq ir-riżultati ta' l-osservazzjoni u l-evalwazzjoni, imma l-esperjenza turi li tmexxija ta' suċċess tal-Fondi Strutturali tiddependi fuq firxa wiesgħa ta' fatturi. i) Politika Interna u Riċerka Fuq il-kontroll intern, il-Kummissjoni tirrivedi regolarment il-qafas intern tal-kontroll tagħha biex tkun tista' tagħmel aktar effettiva l-implimentazzjonijiet ta' l-istandards ta' kontroll intern. F'dan il-kuntest, id-DĠs tar-Riċerka jikkontribbwixxu għal eżerċizzji li wieħed jivvaluta lili nnifsu immirati biex jidentifikaw oqsma fejn l-isforz għall-implimentazzjoni jrid jiġi intensifikat. Miżuri biex jirrinfurzaw il-proċess biex jiġu rkuprati ammonti li ġew imħallsa bla ħtieġa diġa' qed jiġu mwaqqfa. il-Kummissjoni wiżnet is-sitwazzjoni tat-titjib li ġie deċiż fil-qasam ta' l-irkupri fil-laqgħa ta' Cocobu tat- 3 ta' Novembru 2003. It-titjib introdott fid-dominju ta' l-irkupru huwa triplu: jikkonċerna l-produtturi l-ġodda, l-għodda ta' l-IT ġodda u strutturi organizattivi. It-tmexxija u l-ko-ordinament tal-verifiki fuq il-post hija magħmula f'manjiera armonizzata fid-DĠs kollha tar-Riċerka. Laqgħat ta' kull xahar isiru bejn il-Units tal-Verifika ta' ħames DĠs tar-Riċerka biex jiddiskutu prattiċi tal-verifika, l-implimentazzjoni tar-riżultati tal-verifika u strateġiji tal-verifika u jibdlu esperjenzi li għandhom x'jaqsmu mal-verifika. Il-Kummissjoni se tirrapporta fi zgur fuq il-verifiki magħmula skond il-ħames Programm ta' Qafas tar-Riċerka (5th Research Framework Programme) fl-aħħar ta' l-attivitajiet ikkonċernati. Ammont kbir ta' informazzjoni fuq is-sitwazzjoni tal-verifika ex-post hija diġa' disponibbli fir-Rapporti ta' Attività Annwali. j) Tkabbir Il-Kummissjoni tappoġġja l-perspettiva tal-Parlament Ewropew, li l-informazzjoni li trid tiġi pprovduta mill-Kummissjoni lill-awtorità tar-Rilaxx u lill-Pubbliku għandha tkun aċċessibbli u komprensibbli kemm jista' jkun - anke wara t-tkabbir. Il-Kummissjoni temmen li diġa' tissodisfa l-biċċa l-kbira tar-rakkomandazzjonijiet elenkati mill-Parlament Ewropew. Biċċa minnhom għadhom pendenti eż. l-istruttura tar-rapport annwali fuq it-tmexxija tal-bàġit u l-finanzi tinbidel biss biex tirrifletti oqsma tal-politika bħas-sena finanzjarja 2004 li kienet l-ewwel sena fejn il-bàġit kien ippreżentat fil-format ABB. Barra minn hekk, il-Parlament Ewropew saħaq ġustament fuq l-importanza li tiġi żgurata li t-tmexxija maqsuma hija mplimentata skond il-prinċipji ta' tmexxija soda finanzjarja. Kif iddikjarat mill-Parlament Ewropew, huwa eżerċizzju kkumplikat li jinvolvi hafna korpi amministrattivi f'kull Stat Membru. Madankollu, l-istandards adattati huma f'posthom u se jkomplu jkunu żviluppati u rrafinati kontinwament skond il-bżonn. Il-Kummissjoni trid ukoll li tenfasizza il-kwistjoni tal-ġemellaġġ. Manwal revedut għall-proġetti tal-gemellaġġ daħal fis-seħħ fl-1 ta' Mejju 2004 u jinkludi inter alia proċeduri ta' pagament simplifikat kif ukoll rekwiżiti ġodda biex jiġu stabbiliti l-oġġettivi u r-riżultati. Rapport globali fuq il-proġetti approvati bejn l-1998 u l-2001 ġie prodott u huwa disponibbli fuq http://europa.eu.int/comm/enlargement/phare_evaluation_pdf/interim_s_zz_eur_01006_fv.pdf k) Politika esterna Il-Kummissjoni ħadet nota neċessarja tar-rakkomandazzjonijiet tal-Parlament Ewropew li jikkonċernaw il-kontrolli relatati mal-miżuri esterni. Fl-2002 il-Kummissjoni (EuropeAid) varat inizjativa' kbira immirata li ttejjeb kemm is-servizz kif ukoll il-kwalità tal-verifiki magħmula minn awdituri barranin. Ghandha inter alia pjanijiet ta' verifika annwali elaborati għas-snin 2003 u 2004 u għamlet aktar iebsin ir-rekwiżiti ġenerali li jikkonċernaw l-għażla ta' l-awdituri u l-konformità tagħhom ma l-istandards internazzjonali, b'mod partikolari l-indipendenza ta' l-awditur. Barra minn hekk, il-Kummissjoni qed tieħu jew ħadet l-azzjonijiet irrakkomandati dwar il-programmi Neighbourhood u PHARE kif ukoll l-għajnuna allokata għall-edukazzjoni u s-saħħa. Hija irrivediet simmetrikament l-obbligi pendenti biex jitnaqqas l-ammont ta' RAL antiki jew li huma inattivi. Għall-implimentazzjoni ta' l-għajnuna umanitarja, il-Kummissjoni diġa' għażlet 'il fuq minn 160 organizazzjoni umanitarji msieħba taħt Ftehim ta' Qafas ta' Partnership (Framework Partnership Agreement) ġdid li daħal fis-seħħ fl-1 ta' Jannar 2004. II. risoluzzjoni tal-parlament ewropew fuq il-fond ewropew ta' żvilupp (EDF) Il-Kummissjoni taċċetta r-rakkomandazzjonijiet tal-Parlament u diġa' ħadet jew qed tieħu preżentement l-azzjoni neċessarja. Barra minn hekk, il-Kummissjoni tilqa' l-appoġġ tal-Parlament għal proposta li jiġi ibbàġitjat il-EDF, jiġifieri l-integrazzjoni ta' l-EDF fil-bàġit ġenerali ta' l-Unjoni Ewropea. Il-proposta hija preżentement għad-diskussjoni fil-Kunsill. Fost ir-rakkomandazzjonijiet magħmula mill-Parlament, il-Kummissjoni tixtieq tenfasizza dan li ġej: (i) Sostenn tal-bàġit Il-Kummissjoni taqbel li l-fondi għas-sostenn tal-bàġit, wara li jkunu ġew rilaxxati għal Stat ta' l-ACP kemm il-darba il-kundizzjonijiet stabbiliti fil-ftehim ta' finanzjament ikunu ġew issodisfati, isiru parti mill-bàġit ta' l-Istat benefiċjarju, u għalhekk ikunu mmexxija u jintefqu skond il-proċeduri ta' tmexxija finanzjarja nazzjonali (u mhux ta' l-EDF) . Il-Kummissjoni bidlet is-sistemi tagħha ta' sorveljanza u kontroll biex tkun tista' tieħu in konsiderazzjoni l-isfidi partikolari li jqumu minn l-użu mkabbar ta' l-istrument ta' sostenn tal-bàġit. Inter alia delegazzjonijiet fl-Istati ta' l-ACP li qed jirċievu sostenn tal-bàġit ġew mogħtija struzzjoni biex jirrappurtaw estensivament kull sitt xhur fuq il-kwalità tat-tmexxija tal-finanzi pubbliċi, jużaw standards żviluppati mill-Kwartieri Ġenerali tal-Kummissjoni. Dan jikkumplimenta l-analiżi u r-reviżjoni tat-tmexxija tal-finanzi pubbliċi li huma regolarment imwettqa minn Donaturi oħrajn li jaħdmu b'ko-operazzjoni mal-Kummissjoni. (ii) Strateġija ta' awditjar u evalwazzjoni Il-Parlament Ewropew enfasizza l-bżonn li l-Kummissjoni tiżgura ko-ordinament u ko-operazzjoni bejn id-Delegazzjonijiet u l-Kwartieri Ġenerali. Il-Kummissjoni tappoġġja dan l-oġġettiv u inter alia ħadet il-passi neċessarji biex tiżgura servizz u kwalità aħjar tal-verifiki magħmula minn awdituri esterni. Bl-istess mod, linji ta' gwida ġodda għall-evalwazzjoni daħlu fis-seħħ f'Lulju 2003. L-istrateġija tal-verifikar u l-evalwazzjoni hija marbuta ma' valutazzjoni ta' riskju li kienet trasmessa lill-Parlament Ewropew, il-Kunsill u l-Qorti ta' l-Awdituri fit-12 ta' Marzu 2004 (SEK (2004)318). (iii) Rapport tat-Tmexxija Finanzjarja Il-Parlament Ewropew staqsa għal diversi materji biex ikunu inklużi fir-Rapport tat-Tmexxija Finanzjarja. Il-Kummissjoni tat każ ta' dawn ir-rakkomandazzjonijiet fir-Rapport tat-Tmexxija Finanzjarja għall-2003 fuq is-sitt, seba', tmien u disa' Fondi għall-Iżvilupp Ewropew (li kien trasmess lill-Parlament Ewropew fit-22 ta' Ġunju 2004. III. Ir-riżoluzzjoni tal-Parlament ewropew fuq il-KEKA Il-Kummissjoni nnutat ir-rakkomandazzjonijiet magħmula mill-Parlamenti Ewropej fuq il-KEFA u se tieħu l-azzjonijiet neċessarji meta jkun il-waqt. B'mod partikolari, ħadet ir-responsabbilità li tagħmel studju fuq ix-xogħol tal-KEFA matul il-ħamsin sena ta' attivita' tagħha, bl-intenzjoni li tippubblika deskrizzjoni fil-qosor sa l-aħħar ta' l- 2004 li tkun tajba għall-pubbliku in ġenerali. IV. Ir-riżoluzzjoni tal-Parlament ewropew fuq l-Aġenziji Id-deċiżjonijiet tal-Parlament Ewropew fuq ir-rilaxx li jikkonċerna l-aġenziji huma ndirizzati lid-Direttur ta' kull aġenzija individwali. Barra minn hekk, ir-riżoluzzjonijiet li jakkumpanjaw id-deċiżjoni fuq ir-rilaxx fihom numru ta' rakkomandazzjonijiet orizzontali li jirrigwardaw iż-żewġ aġenziji u l-Kummissjoni. Għalhekk ir-relazzjonijiet istituzzjonali bejn l-aġenziji u l-Kummissjoni ġew konsiderevolment reinfurzati fir-Regolamenti Finanzjarji l-ġodda, inter alia li jikkonċernaw il-kontabiltà u l-verifikar intern. B'mod ġenerali, il-Kummissjoni tirranġa laqgħat regolari ma' l-Aġenziji biex tiddiskuti materji ta' kontabiltà b'mod partikolari biex tipprovdi aġġornament fuq il-progress u l-immodernizzar tal-proġett. Fuq materji ta' kontabiltà, l-Kummissjoni għandha punt ta' referenza nnominat għall-Aġenziji biex jirrispondi għal mistoqsijiet li jista' jkollhom. Skond l-Artikolu 185 tar-Regolament Finanzjarju l-ġdid l-awditur intern tal-Kummissjoni (IAS) għandu jeżerċita l-istess poteri fl-Aġenziji li jirċievu appoġġ finanzjarju mill-Komunità l-istess kif jagħmel ġewwa l-Kummissjoni. Jekk wieħed jikkunsidra l-livelli inizjali ta' l-istaff, l-IAS għandha l-ewwel tagħmel enfażi fuq l-analiżi u l-evalwazzjoni ta' l-istrutturi tal-kontroll intern biex tagħmel priorità fuq ix-xogħol ta' verifika sussegwenti u biex tipprovdi input ta' konsulenza inizjali. Aktar minn hekk, il-Kummissjoni qed tieħu l-azzjonijiet irrakkomandati li jikkonċernaw, inter alia, qafas armonizzat ta' operazzjoni għall-aġenziji, politika ta' l-istaff u assistenza oħra għall-aġenziji individwali. Mill-banda l-oħra, il-Kummissjoni tikkunsidra li aktar studji ġenerali ta' l-attivitajiet ta' l-agenziji kif ukoll ta' l-infiq amministrattiv tagħhom m'humiex adattati. Hi tfakkar ukoll li kontribuzzjonijiet finanzjarji minn xi Stat Membru li jkun qed jospita xi agenzija huma għal kollox volontarji. V. rakkomandazzjoni lill-kunsill fuq il-bàġit ġenerali Il-Kummissjoni innutat kif jixraq il-kummenti annessi fir-Rakkomandazzjoni tal-Kunsill li fiha irrakkomanda lill-Parlament Ewropew biex jagħti rilaxx lill-Kummissjoni fir-rigward ta' l-implimentazzjoni tal-bàġit tal-Komunitajiet Ewropej għas-sena finanzjarja 2002. Il-Kummissjoni tingħaqad mal-Kunsill fit-tamiet tiegħu li jara r-riżultati tat-titjib magħmula mill-Kummissjoni f'dak li għandu x'jaqsam mal-legalità u r-regolarità tat-transazzjonijiet bażi riflessi fil-prattika fl-inqas żmien possibbli biex jiġi ottenuta DAS posittiva. Għalhekk il-Kummissjoni se tkompli bl-isforzi tagħha biex tiżgura li s-sistemi ta' sorveljanza tagħha jipprovdu assikurazzjoni raġjonevoli f'dak li għandu x'jaqsam mat-tmexxija tagħha fir-riskju ta l-iżbalji fit-transazzjonijiet bażi. Il-Kummissjoni taqbel ukoll mal-Kunsill li l-ko-operazzjoni ma l-awtoritajiet ta' kontroLl nazzjonali hija mezz daqshekk ieħor importanti biex tiġi mtejba t-tmexxija maqsuma. Għalhekk hija qed tieħu azzjoni biex issaħħaħ din il-ko-operazzjoni. Fil-Fondi Strutturali il-Kummissjoni qed tfittex li tagħmel progress lejn strateġija ta' "verifikar wieħed", ibbażata fuq il-bdil li qed jiżdid ta' informazzjoni u l-ko-ordinazzjoni tax-xogħol tal-verifika. Barra minn hekk, il-Kummissjoni qed tieħu l-azzjonijiet neċessarji biex issegwi l-kummenti tal-Kunsill rigward il-kapitoli individwali tar-Rapport Annwali tal-Qorti ta' l-Awdituri.